b'\n_START_ARTICLE_\nOfsetni tisak\n_START_PARAGRAPH_\nOfsetni ili plo\xc5\xa1ni tisak je indirektna tehnika tiska. Zbog jednostavnog procesa pripreme i kvalitetnog otiska niske cijene danas se koristi za tisak ve\xc4\x87ine grafi\xc4\x8dkih proizvoda. Tiska se uglavnom na papir, polukarton i karton. Ofsetni tisak se smatra nasljednikom litografije. Prvi ofsetni stroj za tisak konstruiran je 1903. Poznati proizvo\xc4\x91a\xc4\x8di strojeva za tisak su: Heidelberg, Man Roland, Adast, Ryobi...\n_START_SECTION_\nPrincip rada\n_START_PARAGRAPH_\nTiskovna forma izra\xc4\x91uje se na tankoj aluminijskoj plo\xc4\x8di debljine od 0,15 do 0,70 milimetara koja je presvu\xc4\x8dena fotoosjetljivim slojem. Njenim osvjetljavanjem preko pozitiva i naknadnim razvijanjem dobija se tiskovna forma. Osim alumijskih plo\xc4\x8da, koriste se i vi\xc5\xa1eslojne metalne plo\xc4\x8de (naj\xc4\x8de\xc5\xa1\xc4\x87e kombinacija bakar-krom) te papirne i plasti\xc4\x8dne folije (za male naklade). Tisak se temelji na vla\xc5\xbeenju slobodnih (netiskaju\xc4\x87ih) povr\xc5\xa1ina tiskovne forme vodom (hidrofilnost, oleofobnost, svojstvo primanja vode i odbijanja bojila), a tiskovnih povr\xc5\xa1ina bojilom (oleofilnost, hidrofobnost, svojstvo primanja bojila, a odbijanja vode). Otisak se prenosi s tiskovne forme na gumenu navlaku, a zatim preko tiskovnog valjka (cilindra) na tiskovnu podlogu. Kao sredstvo vla\xc5\xbeenja koristi se voda ili voda s dodatkom izopropilnog alkohola te voda s puferom za stabilizaciju pH vrijednosti. Ofsetno bojilo sastoji se od veziva, pigmenta, smole, punila i dodatka. Mo\xc5\xbee se pobolj\xc5\xa1avati dodavanjem katalizatora su\xc5\xa1enja, voskova (za ve\xc4\x87u otpornost prema struganju) i sli\xc4\x8dno.\n_START_SECTION_\nStrojevi za tisak\n_START_PARAGRAPH_\nPrema vrsti tiskovne forme, ofsetne strojeve dijelimo na strojeve za tisak iz arka i strojeve za tisak iz role. Prema broju boja koje se tiskaju u jednom prolazu, strojeve za tisak dijelimo na: jednobojne, dvobojne, \xc4\x8detverobojne, peterobojne, \xc5\xa1esterobojne, osmerobojne i deseterobojne strojeve.\n_START_SECTION_\nStrojevi za tisak iz role\n_START_PARAGRAPH_\nOsim strojeva za tisak iz arka, postoje i strojevi za tisak iz role. Prema proizvodima koje tiskaju, naj\xc4\x8de\xc5\xa1\xc4\x87e se dijele na rotacije za tisak revija i rotacije za tisak novina. Zbog specifi\xc4\x8dne konstrukcije, ograni\xc4\x8dena im je mogu\xc4\x87nost tiska ukupnog broja stranica. Naj\xc4\x8de\xc5\xa1\xc4\x87e je to 4, 8, 16 ili 32 stranice.'